Nteke onowho,
Jisọsu sụ ndu l'etso ụzo iya tẹ whẹ bahụ l'ụgbo vuru iya ụzo dafụ azụ iya ọwhu,
tẹ yẹbedua nọdu kfuadaru igweligwe ndu ono tẹ whẹ laa guu.
Ọ sụ-gelewho ndu ono tẹ whẹ laa guu,
ọ tụgbua jeshia je anọdu l'ugvu nwẹkiya tẹ ya kfuru nụ Chileke.
Ọochi bya,
ọ nọdukwawho l'ẹka ono nwẹkiya.
Nteke ono,
ọwhube ụgbo ono gbee nọduwanu l'echilabọ eze-ẹnyimu ono.
Oke akpara-mini l'atụ,
o mee;
ọnga ụgbo ono l'atsụ whẹ lanụ nkele whẹrewhere l'ewhe iwhewhu.
O rwulewho l'okọku mbụ ọha ẹnu,
Jisọsu jeru ije l'eli mini jekfushia whẹ.
Ndu l'etso ụzo iya whụle iya whọ gẹ l'ooje ije l'eli mini ono,
ẹhu nmalahaa whẹ anma nkele whẹ nọdu nụ g'ọ bụ maa.
Whẹ tsụhu egvu chishia mkpu.
Nteke onowho,
Jisọsu kfuru yeru whẹ sụ whẹ:
“Obu shihu unu ike,
l'ọo mbẹdua.
Unu ba atsụshi egvu.”
Pyita sụ iya:
“Ọ -bụnuru l'ọo ezhi-okfu l'ọo ghu,
sụ nụ mu tẹ mu jee ije l'eli mini byakfuta ghu.”
Ọ sụ iya:
“Ngwa,
byanụ!”
Ọo ya bụ,
Pyita nyifuta l'ime ụgbo ono;
jeru ije l'eli mini jekfushia Jisọsu.
Pyita whụa akpara-mini ono,
l'atụ nụ,
ọ tsụlahaa egvu.
Ọ tsụdelewho egvu ono,
ọ damilahaa l'ime mini ono.
O chishia sụ:
“Onye-Nwe-Ọha,
dzọo mu-o!”
Jisọsu machị-kebe ẹka selia ya sụ iya:
“Oowa!
Ekwekwe nke ghu ta abazhidua nwishi ilile.
?I kwoberu gụnu bọlahaa obu ẹbo?”
Yẹle Pyita bya atụko bahụ l'ime ụgbo ono.
Oke whẹrewhere ono whebua.
Ndu l'etso ụzo iya,
nọkota l'ụgbo ono tụko baarụ iya ẹja sụ:
“Ọo whọ l'ezhi l'ị bụ Nwa Chileke.”
Tọ dụ iya bụ:
whẹ daghalẹwho mini ono bya afụta lẹ Gẹnésaretu.
Whẹ fụtalewho,
ndu ẹka ono hụbekota Jisọsu ama.
Whẹ zhi,
a gbawhekota l'obutobu ẹka ono mgburumgburu je apafụtaru iya ndu ẹhu l'adụa mma gẹ whẹ hakọta.
Whẹ l'aryọje iya t'o kwe-e t'ẹka whẹ rwua ya l'ẹhu,
mbụkwa e -behuduru ọ bụru-a m'ọo l'ọnu uwe iya.
Iwhe bụ ndu chiru uwe iya ẹhu bẹ mehukotaru l'iwhe l'eme whẹ nụ.